Polisie soek inligting oor dié vrouDie polisie het die foto van die onbekende vrou verskaf. Die polisie het die publiek se hulp versoek om ŉ vrou wat in die Plattekloof-omgewing in Kaapstad gevind is, te probeer identifiseer. Die onbekende vrou, vermoedelik in haar 30’s, is op 26 Julie deur ŉ ander vrou by die Bellville-polisiestasie afgelaai, het lt.kol. Andrè Traut, woordvoerder van die polisie, gesê. “Sy het die vrou gekry waar sy in die pad geloop het en gesien sy weet nie wat om haar aangaan nie en haar toe na die polisiestasie gebring.” Die vrou kan nie haar naam, adres of enige ander inligting aan die polisie verskaf nie. Sy het lang swart hare en was in ŉ blou denim en ŉ pienk trui geklee toe sy gevind is. Volgens Traut het niemand nog na vore gekom om die vrou te identifiseer sedert sy Vrydag gevind is nie. Enigiemand met inligting oor die vrou word versoek om die polisie te nader by 021 590 1001.